《题大光寺诗》
宋代·史尧弼

百转细落修蛇蟠，两间螺髻巉青峦，
其下碧涧流清寒。天旋路尽不复去，
环为绝嶂凌空攒。伧佇左右更折旋。
摄伏犀虎蹲猊狻。忽然覆釜落山趾，
化出宝宇中平宽。石床曩事知有无，
猖狂欲往心渺漫。空忆盛时元壮观，
鸣钟击鼓侵云端。天魔禠魄不敢干，
那知劫灾须臾间。凄凉瓦砾荒丛菅，
但存四壁空青山。兴亡一去宁复还，
独遣道者身苦难。我喟而作坐长叹，
乞为白云千负闲。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。